謝素師惠二石
作者：馮時行
朝代：宋

paragraphs: 素師爲我良古僻，野性乖疏無與適。
呼門投我清浄友，翻是巴江兩好石。
一石形作巢蓮龜，近人團圓生素迹。
皎如孤月流清空，光逐一星斜辟易。
一石初似瓜色黄，年來應被天公劈。
枯松說與連理心，參差再合如膠漆。
兩石相逢已投分，何消引我爲儔敵。
與君傾蓋便忘年，未害吾人縛禪寂。
方今宰相真儒生，議割三關厭夷狄。
祖宗土宇安生靈，幸以艱難念開闢。
天畿要險壯中華，一日捐之良足惜。
爭如推轂老將軍，遠煽天風驅退鷁。
我雖孺子亦有知，不憚下圯傳履舄。
嗟爾兩石如有神，尚父兵書欣所習。
不應默默齋閣閑，相對人間夜寥閴。